钦定古今图书集成/理学汇编/学行典/第064卷 > 书经 > 《虞书大禹谟》
## 钦定古今图书集成/理学汇编/学行典/第064卷 > 书经 > 《虞书大禹谟》

人心惟危，道心惟微。惟精惟一，允执厥中。

〈蔡传〉心者，人之知觉，主于中而应于外者也。指其发于形气者而言，则谓之人心。指其发于义理者而言，则谓之道心。人心易私而难公，故危；道心难明而易昧，故微。惟能精以察之，而不杂形气之私，一以守之，而纯乎义理之正，道心常为之主，而人心听命焉，则危者安，微者著，动静云为，自无过不及之差，而信能执其中矣。